Jos sota yllättäisi, Suomi ei enää tappelisi viimeiseen jääkäriinsä.

Kaskeala kertoo pitävänsä Yhdysvaltoja poliittista voimaa ja sotilaallista suorituskykyä Suomen viimeisenä turvana. INKA SOVERI

Setä Samuli auttaa Suomea, jos on uskominen entiseen Suomen puolustusvoimain komentajaan.

- Minä pidän Yhdysvaltoja poliittista voimaa ja sotilaallista suorituskykyä ikään kuin Suomen viimeisenä turvana, mikäli Suomi joutuisi sotilaallisella voimalla uhatuksi tai jopa sen käytön kohteeksi, amiraali evp Juhani Kaskeala sanoi ulkopoliittisen instituutin seminaarissa keskiviikkona.

Kaskeala oli panelistina instituutin seminaarissa. Instituutti julkaisi tiistaina selvityksen, joka ruotii Yhdysvaltojen kansainvälistä roolia ja muun muassa Itämeren alueen turvallisuutta Donald Trumpin aikana.

Yhdysvaltain intressissä on Kaskealan mukaan tukea Suomen puolustusta, koska näin se tulee tukeneeksi Itämeren alueen vakautta.

- Sen takia Suomi on tästä hyötynyt. Ei meidän sinisten silmiemme takia, vaan sen takia, että on Yhdysvaltain intressissä tukea Suomen puolustuksen vahvistamista.

JASSM-ohjukset

Kaskeala kertoi esimerkin omalta virka-ajaltaan. Suomi teki hänen mukaansa töitä kymmenen vuotta saadakseen käyttöönsä kauaskantoiset JASSM-risteilyohjukset. Ratkaisevan lausunnon Kaskealan mukaan teki lopulta United States European Command, Yhdysvaltain Euroopan-joukkojen päämaja.

- Siis se, joka on vastuussa Yhdysvaltain Euroopan-puolustuksen järjestelyistä, teki sen ratkaisevan lausunnon, että Suomelle voitiin myöntää nämä.

JASSM on Kaskealan kuvauksen mukaan kynnysasejärjestelmä, jolla ”puolustuksen ennaltaehkäisykykyä voitiin ratkaisevasti parantaa”.

Yhdysvallat on luvannut saman ohjuksen myös Puolalle. Kaskealan mukaan perusteluna on Venäjän Iskander-ohjus ja ballististen ohjusten tuoma uhka. JASSM-ohjuksella pyritään Kaskealan mukaan eliminoimaan ballististen ohjusten uhkaa ja luomaan pelote.

Boeingin edustaja

Kaskeala myönsi seminaarissa, että hän on puolueellinen. Kaskeala edustaa Suomessa Boeingia, joka tarjoaa Super Hornet -taistelukoneita ilmavoimille. Hän kertoi motiivikseen sen, että Suomelle on erittäin tärkeää, että yhteistyö Suomen ja Yhdysvaltain kanssa jatkuu.

Puolustusvoimain entisen komentajan Juhani Kaskealan mukaan Suomi teki töitä kymmenen vuotta saadakseen Hornet-hävittäjiinsä kauaskantoiset JASSM-risteilyohjukset. ILMAVOIMAT

Yhdysvallat on Kaskealan mukaan tyytyväinen Pohjoismaiden puolustusyhteistyöhön. Hän sanoi, että Suomen, Ruotsin ja Norjan ilmapuolustus pohjoisessa on käytännössä integroitu yhteen, sillä maiden ilmavoimilla on yhteinen tilannekuva ja yhteinen johtamisjärjestelmä.

Lisäksi rutiininomaisten yhteisten harjoitusten pohjalta on hänen mukaansa saatu aikaan varteenotettava ennaltaehkäisykyky.

Tällä viikolla loppui ilmavoimaharjoitusten ”vaalikaranteeni”, kun Yhdysvaltojen ja Suomen oli tarkoitus harjoitella jälleen yhdessä. Suomen Horneteiden kanssa harjoituksiin piti osallistua F-16-hävittäjiä Ohion kansalliskaartista, jonka lentokalustoa on parhaillaan sijoitettuna Ämarin lentotukikohtaan Virossa. Yhdysvallat oli varannut hävittäjiensä tueksi myös KC-135 -ilmatankkauskoneen.

Kaikki harjoitukset jouduttiin kuitenkin perumaan Viron huonon sään vuoksi.

Tuppurainen yllätti

Seminaarin panelistina niin ikään puhunut SDP:n kansanedustaja Tytti Tuppurainen hieman yllätti seminaariyleisöä sanomalla, että Suomi voi olla mukana Euroopan unionin tiivistyvässä yhteistyössä, " sen kaikissa ytimissä " .

- Tai sitten vaihtoehto voi olla sopeutuminen joidenkin Venäjän legitiimeinä pitämiin intresseihin. Ja sitten ulkopolitiikka ja jossain määrin sisäpolitiikka sopeutetaan näihin valintoihin, Tuppurainen sanoi.

Jos Tuppuraisen lausunto kuvaa puolueen sisäistä keskustelua, ainakin osa sosiaalidemokraateista saattaa olla kypsä palaamaan Paavo Lipposen politiikkaan, mikä helpottaisi yhteistyön löytämistä kokoomuksen kanssa hallitusneuvotteluissa seuraavien vaalien jälkeen.